અમદાવાદ: ભગવાન જગન્નાથજી બહેન સુભદ્રાજી અને ભાઈ બળભદ્રજી આજે મામાના ઘરે ૧૫ દિવસના રોકાણ બાદ નિજ મંદિરમાં પધાર્યા છે. સૂના પડેલા મંદિરમાં ભગવાન બિરાજતાં જ સવારથી ભક્તોનાં ઘોડાપૂર ઊમટ્યાં છે. મોસાળમાં તેઓએ જાંબુ અને કેરી વધુ ખાધાં હોવાથી તેમની આંખો આવી છે. તેઓ બીમાર પડ્યા હોવાથી સવારે ૭-૩૦ કલાકે વિશેષ પૂજા અને મંત્રોચ્ચાર સાથે ચંદનના લેપ સાથેના પાટા ભગવાનની આંખો પર બાંધવામાં આવ્યા છે, જેને નેત્રોત્સવવિધિ કહેવાય છે. હવે ઔષધિઓથી તેમને સ્વસ્થ કરાશે.